AbeZimbabwe AbaseSouth Africa Basola Umthetho Owalisa Ukungena Kwemphahla
Ugatsha lwezamabhizimusi lezokuthengiselana lwethule uluhlu lwemphahla engasavunyelwa ukungena elizweni egoqela ukudla. okulinyathelo elisolwe kakhulu nguzulu uhulumende wacina ededela emuva
Izizalwane zeZimbabwe ezisebenza kwele South Africa sezikhuthaze uhulumende ukuthi ahle esule kokuphela umthetho omutsha osanda kwethulwa lugwalo lukahulumende usenqabela ukungena kwenqwaba yempahla elizweni. NgolweSihlanu olwedluleyo ugatsha lwezamabhizimusi lezokuthengiselana lwethule uluhlu lwemphahla engasavunyelwa ukungena elizweni egoqela ukudla, impahla yokwakha, izitulo lamatafula leinye impahla yendlini okungasavunyelwa ukuthi zithengwe phandle kwelizwe. Lokhu kubangele udlakela olukhulu emngceleni we Beitbridge uhulumende wasewumisa okwesikhatshana lumthetho. AbeZimbabwe laba abasebenza kweleSouth Africa bathi bathukuthele kakhulu ngokwengezwa kwenani lezinto ezingasavunyelwayo ukuthengwa phandle kwelizwe. Bathi okubuhlungu yikuthi lokhu kwenzakala ngesikhathi ukudla kungekho elizweni kanti lalezo mpahla ezenqatshelwayo zitholakala nzima kanti ezinye ziyadula okwamagama. Ngokutsho kogwalo lukahulumende, ngeke umuntu esavunyelwa ukungenisa elizweni uchago lwempumpu lemihlobo thile yamafutha okugcoba okugoqela levaselina. Kwezokwakha sekuzakuba nzima ukuthi uthenge phandle kwelizwe izinto ezifana lemigubazi, izivalo, amabhala, insimbi zokwakha lokunye okunenginengi. Imithetho isibuye yoma njalo ekungeniseni imibheda, amathebuli, izitulo, ingubo lamalembu okwenziwe ngotshinda. Lokhu sokwengeze kunani lemithelo ebivele isiphezulu kakhulu ehlawulwa yilabo abathumela ekhaya ukudla okufana lamafutha okupheka, impuphu lokunye abakuthumezela izihlobo lemuli ezilambayo ekhaya. Isizalwane seZimbabwe umnumnzana Washy Mabizela osebenza Egoli kodwa abantwana behlala ekhaya, uchaze lesi senzo sikahulumende njengolunya. Uthi iRand abaliholayo alilamandla nxa sebefika eZimbabwe ngakho yikhonje besebethi bengahola bathenge konke ngapha. Osaphethe isikhundla sesikhulumeli sebandla le Mthwakazi Liberation Front (MLF) umnumnzana Chrispen Nyoni ukuthi akuzwisiseki ukuthi uhulumende obhidlize umnoytho welizwe, kwabamba ngamandla abantu ukuthi bayesebenza phandle kwelizwe abesebenqabela ukuthi bathumele imphahla abazithenge lapho abasebenza khona. Umnumnzana Nyoni uthi inengi lamafekithali akoBulawayo kudala avalwa ngakho akuzwisiseki ukuthi uhulumende uthi batshiye ukuthenga izinto lapho abasebenza khona beyezithenga kuphi ngoba lapho abahlala khona zingekho kumbe zidula okwamagama. Umnumnzana Nkolokotho Mkhwananzi osekuntolontolo esebenza eGoli ethenga impahla ethumela ekhaya uthi uhulumende kaqale adale amathuba emisebenzi, avule amafekithali hatshi ukugijimela ukuthi kuthengwe izinto eZimbabwe esazi mhlophe ukuthi kazikho. KweleSouth Africa kuphela kucatshangelwa ukuthi kulezizalwane zeZimbabwe ezedlula izigidi ezimbili (2 million). Inengi labo nyanga zonke bathumela ukudla lemphahla ezitshiyeneyo ekhaya okuyindlela inengi eliphila ngayo selokhu kwaqala ukubhidlika komnotho weZimbabwe kusukela ngo 2000. Inengi labo sebenelise ukuthuthukisa amakhaya abo lezigaba zabo ngokuthenga impahla zokwakha kweleSouth Africa. Abasiki bebundake baxwayisa ngelithi inyathelo likahulumende leli lilakho ukubulalisa abanengi ngendlala lokuvimba intuthuko enkulu ebiqhutshwa yilaba abasebenza emazweni.